《宾阳八景 其二 鉴湖秋月》
明代·梁鱼

姮娥夜出金盘浴，宇宙茫茫如秉烛。烟静波涵万顷春，风生浪涌千层玉。

徘徊云影寂无声，上下天光清可掬。何须寥廓上清游，枉制霓裳羽衣曲。

作者简介：梁鱼，字克龙。顺德人。明宪宗成化七年（一四七一）举人。官广西平乐知县。孝宗弘治十四年（一五〇一）迁宾州知州。后为部使者所斥，遂拂衣归。明郭棐撰《粤大记》卷二〇有传。